අපගේ ආදරණීය මාතෘ භූමිය ත්‍රස්තවාදයෙන් මුදා ගැනීමට ජාතියේ අභිමානවත් රණවිරුවන් පෑ වීර විකුම් යළිත් අභිමානවත්ව සිහිපත් කරවන විජයග්‍රහණයේ සැමරුම සහ පෙළපාලිය රාජ්‍ය නායක හා සේනාධිනායක ජනාධිපති මහින්ද රාජපක්ෂ මහතාගේ ප්‍රධානත්වයෙන් මාතර සමුද්‍ර මාවතේ දී ඊයේ (18) උදෑසන පැවැත් විණි.බියක් සැකක් නොමැතිව රටත් දැයත් පමණක් මුල් තැනෙහි තබා ජීවිත පරිත්‍යාගයෙන් මාතෘ භූමියට දිනා දුන් නිදහස සමරන්නට සංවිධාන කෙරුණු පස්වැනි විජයග්‍රහණයේ සැමරුමේ විශේෂත්වය වන්නේ ප්‍රථම වතාවට එය කොළඹින් බැහැරව ඵෙතිහාසික රුහුණේ මාතර පුරවරයේදී පැවත්විණි.අප ආදරණීය ලක් මෑණියන්ගේ දෙවැනි නිදහසේ උරුමකරුවෝ රණවිරු ඔබයි යන කාහල නාදය රටපුරහම සිටින ශ්‍රි ලාංකිකයෝ ලොවට කියා පෑ අවස්ථාව මෙය විය.මිහිතලය, මහ සයුර, ලකඹර එක මිටක උරුමය කොට මතු පරපුරට දායාද කරවීම සඳහා තම ජීවිත, ඇස්, ඉස්, මස්, ලේ දන් දුන් රණවිරුවන් දැක් වූ, කළ කී, පෑ සුරුවිරුකම් යළි සිහිපත් කිරීමට මෙහිදී හැකි වීම ලක් ජනතාවට පමණක් නොව ලෝකවාසී සාමයට ලැදි කාගේත් ආඩම්බරයට හේතු විය.